### *Likumprojekts*

**Grozījumi Autortiesību likumā**

Izdarīt Autortiesību likumā (Latvijas Republikas Saeimas un Ministru Kabineta Ziņotājs, 2000, 11.nr.; 2003, 8.nr.; 2004, 10.nr.; 2007, 6.nr.; 2008, 3.nr.; Latvijas Vēstnesis, 2010, 205.nr.; 2011, 58.nr.; 2013, 87., 188.nr.) šādus grozījumus:

1. Papildināt 48.pantu ar 9., 10., 11., 12., 13., 14. un 15.daļu šādā redakcijā:

„(9) Ja fonogrammas producents nepiedāvā nopirkt fonogrammas kopijas pietiekamā daudzumā vai nenodrošina tās pieejamību sabiedrībai pa vadiem vai citādā veidā tādējādi, ka tai var piekļūt individuāli izraudzītā vietā un individuāli izraudzītā laikā, izpildītājam ir tiesības izbeigt līgumu, ar kuru tas ir nodevis fonogrammas producentam tiesības uz sava izpildījuma fiksāciju, ja:

1) ir pagājuši 50 gadi pēc tam, kad fonogramma ir likumīgi publicēta, vai, ja tā nav publicēta, 50 gadi pēc tam, kad tā ir likumīgi publiskota, un

2) fonogrammas producents gada laikā pēc tam, kad izpildītājs tam ir paziņojis par nodomu izbeigt līgumu, neveic abas šajā panta daļā minētās izmantošanas darbības.

(10) Ja izpildītājs šā panta devītajā daļā noteiktajā kārtībā izbeidz līgumu, ar kuru tas ir nodevis fonogrammas producentam tiesības uz sava izpildījuma fiksāciju, fonogrammas producenta tiesības uz fonogrammu izbeidzas. Izpildītājs nevar atteikties no tiesībām izbeigt līgumu ar fonogrammas producentu.

(11) Ja fonogrammā fiksēti vairāku izpildītāju izpildījumi, viņi savas šā panta devītajā daļā noteiktās tiesības izbeigt līgumu ar fonogrammas producentu var īstenot tikai kopīgi, tostarp ar kopīga pārstāvja starpniecību. Neviens no izpildītājiem nedrīkst bez pietiekama pamata atteikt pārējiem izpildītājiem, kuru izpildījumi fiksēti fonogrammā, izlietot savas tiesības izbeigt līgumu.

(12) Ja izpildītājs ir nodevis fonogrammas producentam tiesības uz sava izpildījuma fiksāciju par vienreizēju atlīdzību, izpildītājam ir tiesības no fonogrammas producenta saņemt ikgadēju papildu atlīdzību 20% apmērā no ieņēmumiem, kurus fonogrammas producents guvis gadā pirms minētās papildu atlīdzības izmaksāšanas, reproducējot, izplatot un nodrošinot attiecīgās fonogrammas pieejamību sabiedrībai pa vadiem vai citādā veidā tādējādi, ka tai var piekļūt individuāli izraudzītā vietā un individuāli izraudzītā laikā. Ja fonogrammā fiksēti vairāku izpildītāju izpildījumi, tad kopējais izpildītājiem izmaksājamās ikgadējās papildu atlīdzības apjoms atbilst 20% no šajā panta daļā minētajiem fonogrammas producenta ieņēmumiem. Aprēķinot ikgadējās papildu atlīdzības lielumu, ņem vērā fonogrammas producenta ieņēmumus pirms jebkāda veida atskaitījumu veikšanas.

(13) Izpildītājam ir tiesības saņemt šā panta 12.daļā norādīto ikgadējo papildu atlīdzību par katru kalendāra gadu, sākot no nākamā gada pēc 50.gada, kad fonogramma, kurā fiksēts tā izpildījums, ir likumīgi publicēta, vai, ja tā nav publicēta, pēc 50.gada, kad tā ir likumīgi publiskota. Izpildītājs nevar atteikties no tiesībām saņemt ikgadējo papildu atlīdzību. Tiesības saņemt ikgadējo papildu atlīdzību administrē viena mantisko tiesību kolektīvā pārvaldījuma organizācija.

(14) Fonogrammas producentam, pamatojoties uz attiecīgu pieprasījumu, ir pienākums sniegt izpildītajam vai tā pilnvarotajai mantisko tiesību kolektīvā pārvaldījuma organizācijai visu informāciju, kas nepieciešama, lai nodrošinātu šā panta 12.daļā minētās papildu atlīdzības izmaksu, tostarp informāciju par fonogrammas producenta gūtajiem ieņēmumiem no attiecīgās fonogrammas izmantošanas.

(15) Ja izpildītājs ir nodevis fonogrammas producentam tiesības uz sava izpildījuma fiksāciju, par ko izpildītājam ir regulāri izmaksājama atlīdzība, fonogrammas producents nedrīkst no izpildītājam paredzētajiem maksājumiem atskaitīt ne avansa maksājumus, ne jebkādus līgumā ar izpildītāju noteiktus atskaitījumus pēc turpmāk norādīto termiņu izbeigšanās:

1) 50 gadus pēc tam, kad likumīgi publicēta fonogramma, kurā fiksēts izpildītāja izpildījums;

2) ja fonogramma nav publicēta – 50 gadus pēc tam, kad tā ir likumīgi publiskota.”

2. 55.pantā:

izteikt pirmo un otro daļu šādā redakcijā:

„(1) Izpildītāju tiesības ir spēkā 50 gadus pēc pirmā izpildījuma. Ja šajā laikā izpildījuma fiksācija fonogrammā ir likumīgi publicēta vai publiskota, aizsardzības termiņš ir spēkā 70 gadus pēc tās publicēšanas vai publiskošanas dienas atkarībā no tā, kura darbība bijusi pirmā. Turpretim, ja šajā laikā izpildījums netiek fiksēts fonogrammā, bet tiek fiksēts citā veidā, tad aizsardzības termiņš ir spēkā 50 gadus pēc attiecīgās fiksācijas likumīgas publicēšanas vai publiskošanas dienas atkarībā no tā, kura darbība bijusi pirmā. Izpildītāju personiskās tiesības saglabājas tik ilgi, kamēr ir spēkā mantiskās tiesības.

(2) Filmas producenta tiesības ir spēkā 50 gadus pēc tam, kad izdarīta fiksācija. Ja šajā laikā filma ir likumīgi publicēta vai publiskota, aizsardzības termiņš ir spēkā 50 gadus pēc publicēšanas vai publiskošanas dienas atkarībā no tā, kura darbība bijusi pirmā.”

papildināt ar otro prim daļu šādā redakcijā:

„(21) Fonogrammas producenta tiesības ir spēkā 50 gadus pēc tam, kad izdarīta fiksācija. Ja šajā laikā fonogramma ir likumīgi publicēta, aizsardzības termiņš ir spēkā 70 gadus pēc publicēšanas dienas. Turpretim, ja fonogramma šajā laikā netiek publicēta, bet tiek likumīgi publiskota, tad aizsardzības termiņš ir spēkā 70 gadus pēc publiskošanas dienas.”

izteikt trešo prim daļu šādā redakcijā:

„(31) Šā panta pirmajā, otrajā, otrajā prim un trešajā daļā noteiktie aizsardzības termiņi ir spēkā arī tādā gadījumā, ja tiesību subjekti nav Eiropas Savienības pilsoņi, bet vismaz viena Eiropas Savienības dalībvalsts viņiem nodrošina aizsardzību. Šāds aizsardzības termiņš izbeidzas dienā, kad beidzas aizsardzība, ko piešķīrusi valsts, kuras pilsonis ir tiesību subjekts, bet nevar būt ilgāks par šā panta pirmajā, otrajā, otrajā prim un trešajā daļā noteikto termiņu, ja vien Latvijai saistoši starptautiskie līgumi nenosaka citādi.”

3. Pārejas noteikumos:

izteikt 2.punktu šādā redakcijā:

„2. Šajā likumā noteiktie autortiesību un blakustiesību aizsardzības termiņi attiecas uz visiem darbiem un tiesību objektiem, kas 1995.gada 1.jūlijā bija aizsargājami vismaz vienā Eiropas Savienības dalībvalstī saskaņā ar attiecīgās valsts noteikumiem par autortiesībām vai blakustiesībām. Ar šā likuma 55.panta pirmās daļas grozījumu noteiktais izpildītāju tiesību aizsardzības termiņa pagarinājums no 50 gadiem uz 70 gadiem gadījumos, kad izpildījums fiksēts fonogrammā, šā likuma 55.panta otrajā prim daļā ietvertie noteikumi par fonogrammu producentu tiesību aizsardzības termiņiem, kā arī 48.panta 9., 10., 11., 12., 13., 14. un 15.daļā ietvertie noteikumi par izpildītāju tiesībām ir attiecināmi uz izpildījumu fiksācijām un fonogrammām, kuru izpildītāju un fonogrammu producentu tiesību aizsardzības termiņi 2013.gada 1.novembrī vēl nebija izbeigušies, kā arī uz izpildījumu fiksācijām un fonogrammām, kuras radītas pēc 2013.gada 1.novembra.”

papildināt ar 12.punktu šādā redakcijā:

„12. Līgums starp izpildītāju un fonogrammas producentu, ar kuru izpildītājs ir nodevis fonogrammas producentam tiesības uz sava izpildījuma fiksāciju un kas noslēgts pirms 2013.gada 1.novembra, ir spēkā arī tajā laikā, par kādu ir pagarināti izpildītāju un fonogrammu producentu tiesību aizsardzības termiņi saskaņā ar šā likuma Pārejas noteikumu 2.punktā norādīto, ciktāl minētajā līgumā nav skaidri noteikts pretējais.”

4. Papildināt likumu ar informatīvu atsauci uz Eiropas Savienības direktīvu šādā redakcijā:

„9) Eiropas Parlamenta un Padomes 2011.gada 27.septembra direktīvas 2011/77/ES, ar ko groza direktīvu 2006/116/EK par autortiesību un dažu blakustiesību aizsardzības termiņiem.”

Kultūras ministra p.i.

tieslietu ministrs J.Bordāns

Vīza: Valsts sekretārs G.Puķītis

2013.10.03. 14:23

1029

R.Gulbis

67330211, Rihards.Gulbis@km.gov.lv

I.Tomsone

67330240, Ilona.Tomsone@km.gov.lv